b"\n_START_ARTICLE_\nJosep Llu\xc3\xads Pons i Gallarza\n_START_SECTION_\nBiografia\n_START_PARAGRAPH_\nFill de Josep Pons, de la ciutat de Palma, i de Maria Gallarza, de Madrid, Josep Llu\xc3\xads Pons i Gallarza va n\xc3\xa9ixer el 24 d'agost de 1823 a Sant Andreu de Palomar, actualment Barcelona. Es llicenci\xc3\xa0 en Filosofia i Lletres (1843) i Dret (1850) a Barcelona. El 1849 va ocupar la c\xc3\xa0tedra de Ret\xc3\xb2rica de l'Institut de Barcelona, i va ser un dels set primers mantenidors dels renovats Jocs Florals de Barcelona. El 1861 s'establ\xc3\xad a Palma. Fou catedr\xc3\xa0tic d'Hist\xc3\xb2ria i Geografia a l'Institut Balear, on va tenir una destacada tasca pedag\xc3\xb2gica. Entre els seus alumnes trobem Joan Alcover, Miquel Costa i Llobera, Miquel dels Sants Oliver, Mateu Obrador i Gabriel Maura. _NEWLINE_Va ser president de l'Ateneu Balear i va dirigir la Revista Balear i el Museu Balear. Al mateix temps de la seva continuada intervenci\xc3\xb3 en la vida cultural mallorquina, es mantenia vinculat als Jocs Florals de Barcelona, que considerava una instituci\xc3\xb3 aglutinadora de tot el domini ling\xc3\xbc\xc3\xadstic catal\xc3\xa0. Hi va obtenir nombrosos premis, fou nomenat Mestre en Gai Saber (1867) i va presidir les edicions de 1870 i 1878. El 1852 fou nomenat acad\xc3\xa8mic de la Reial Acad\xc3\xa8mia de Bones Lletres.\n_START_SECTION_\nObra\n_START_PARAGRAPH_\nCom a poeta, la seva redu\xc3\xafda obra es caracteritza per un marcat classicisme i perfeccionisme formal. La seva millor expressi\xc3\xb3 es troba en les visions del paisatge mallorqu\xc3\xad, com es pot veure en dos dels seus poemes m\xc3\xa9s famosos, Los tarongers de S\xc3\xb3ller i L'olivera mallorquina. La seva obra po\xc3\xa8tica fou recollida a Poesies catalanes (1892) i suposa la incorporaci\xc3\xb3 de la literatura mallorquina a la Renaixen\xc3\xa7a."